El burjassoter Jordi Torrijos crea una nova APP gratuïta perquè bars i restaurants puguen enviar menjar a domicili
2025-07-24

Ja ho va fer en ple confinament amb una App en la qual es podien consultar els comerços oberts, els seus horaris i la seua ubicació per a facilitar les compres a les veïnes i els veïns de Burjassot. I ho ha tornat a fer de nou. El burjassoter Jordi Torrijos ha creat en aquesta ocasió una App, també gratuïta, perquè bars i restaurants del municipi puguen enviar menjar a domicili.

Els establiments que vulguen fer ús d’ella no necessiten tenir coneiximements de programació, simplement editar un full de càlcul Google Sheets. Perquè ho facen de manera fàcil i seguint tots els passos, Jordi ha inclòs també un videotutorial per a guiar als interessats. pas a pas.

A més, ha elaborat també un vídeo de presentació de l’aplicació, perquè els establiments interessats a tindre-la puguen veure el seu funcionament, que és fàcil i molt dinàmic.

La plantilla per a emplenar els diferents camps que es requereixen pot copiar-se des de l’enllaç https://lnkd.in/duz-x7b i bars i restaurants poden personalitzar-la amb el seu menú en tan sols un parell d’hores, “així, cada bar o restaurant podria tindre la seua pròpia app, sense cost i d’una forma ràpida”, tal com ha assenyalat el mateix Jordi que ha fet també un videotutorial, pas a pas, per a saber com usar la plantilla

Aquesta acció s’uneix a la que està duent a terme l’Ajuntament de Burjassot, a través de CEMEF, per a elaborar també un llistat d’establiments d’hostaleria, bars, cafeteries, restaurants i establiments d’oci i entreteniment que romanguen oberts perquè presten servei de recollida de menjar i/o beguda en el local, amb cita prèvia, o enviament a domicili. S’indicarà el local, el telèfon i l’horari del mateix perquè la ciutadania puga posar-se en contacte amb ells.

El mateix succeirà amb els comerços no essencials del municipi ja que els seus horaris s’adaptaran al tancament a les 18.00 hores. Per aquest motiu, també es donarà a conéixer per part del Consistori, en el moment en el qual els comerços l’informen, el llistat de comerços oberts i els seus nous horaris